SHBA, vendi shënon përvjetorin e 19-të të sulmeve të 11 shtatorit
Në Nju Jork, Uashington dhe Pensilvani po mbahet ceremoni në përkujtim të viktimave të sulmeve terroriste të shtatorit 2001. Presidenti Donald Trump mori pjesë në ceremoninë e zhvilluar në Shanksville të Pensilvanisë atje ku u rrëzua një prej avionëve të rrëmbyer.
Mijëra njerëz shënuan sot në qytetit e Nju Jorkut, në kryeqytetin e vendit Uashington dhe në Shanksville të Pensilvanisë 19 vjetorin e sulmeve terroriste të vitit 2001 që lanë 3 mijë persona të vrarë pas rrëmbimit të 4 avionëve, dy prej të cilëve goditën kullat e Qendrës Botërore të Tregtisë, njeri Pentagonin dhe tjetri u rrëzua në një fushë në Pensilvani. Në qytetin e Nju Jorkut ceremonitë u zhvilluan në memorialin e 11 shtatorit, aty ku si çdo vit që nga sulmi, lexohen emrat e viktimave përfshirë dhe ata të një sulmi në vitin 1993 ndaj Qendrës Botërore të Tregtisë. Në të gjithë qytetin u mbajt një moment heshtjeje në orën 8:46 të mëngjesit me orën lokale pikërisht koha kur një nga avionët u përplas me Kullën Veriore. Presidenti Donald Trump dhe rivali i tij demokrat Joe Biden shënuan 19-vjetorin e sulmeve të 11 shtatorit me pjesëmarrjen e tyre në ceremonitë përkujtimore. Zoti Trump udhëtoi për në zonën rurale të Shanksvillit në Pensilvani, ku një prej avionëve u rrëzua në fushë duke vrarë të gjithë pasagjerët në bord. Edhe zoti Biden pritet të shkojë në Shanksvill por pjesmarrja e tij dhe e Presidentit Trump në ceremoni ndodh në dy momente të ndryshme. Ndërsa presidenti Trump mbajti një fjalim në ceremoninë përkujtimore të mëngjesit në Shanksville, zoti Biden ndodhej në Nju Jork në ceremonitë përkujtimore që u zhvillua në Manhatanit e poshtëm ku ishte i pranishëm edhe Nënpresidenti Mike Pence. Në një moment të rrallë dëshmi e uljes së tensioneve gjatë asaj që është shndërruar në një fushatë të hidhur, zoti Biden iu afrua zotit Pence për ta përshëndetur. Nënpresidenti aktual dhe ish-Nënpresidenti takuan bërrylat, si një formë që po zëvendëson përshëndetjen klasike me shtrëngim duarsh për shkak të pandemisë. Ndërsa një takim i ngjashëm mes Presidentit Trump dhe zotit Biden nuk pritet të ndodhë në Shanksvill, dita megjithatë do t'i sjellë dy kandidatët më pranë fizikish seç kanë qenë gjatë këtyre muajve. Megjithëse vendi do të përqendrohet tek ceremonitë përkujtimore, rëndësia politike e vizitave të tyre në Shanksville vështirë të injorohet. Pensilvania është një shtet vendimtar për zgjedhjet e vitit 2020. Zoti Trump fitoi katër vite më parë me më pak se 1 për qind dhe demokratët shpresojnë se mund ta kthejnë atë në bastion të tyren pas më pak se dy muajsh. Zoti Biden u tha gazetarëve në Nju Jork se do t'i shmangej komenteve politike në një ditë zie kombëtare që po ndodhte mes një situata të rëndë që po kalon vendi për shkak të pandemisë. Zoti Trump dha një mesazh patriotik në Shanksville ndërsa risolli në mendje rrëzimin e avionit me numër Fluturimi 93, për të cilin zyrtarët arritën në përfundimin se ishte nisur për në kryeqytetin e vendit Uashington, por që u pengua nga pasagjerët që u përpoqën të gjithë bashkë tua heqin nga duart terroristëve, drejtimin e avionit. "", tha zoti Trump, duke iu drejtuar familjeve të të vrarëve. "", tha Presidenti Donald Trump. Zoti Trump vuri në dukje gjithashtu se si vendi u bashkua pas 11 shtatorit. “”, tha ai. Presidenti dhe Zonja e Parë Melania Trump mbajtën gjithashtu një moment heshtje brenda avionit Air Force One në 8:46 të mëngjesit, që përkon me kohën kur avioni i parë goditi Qendrën Botërore të Tregtisë 19 vite më parë. Nëntëmbëdhjetë persona të lidhur me grupin terrorist al-Kaeda kryen rrëmbimin e katër avionëve. Osama bin Laden dhe al Kaeda morën përgjegjësinë për sulmet vetëvrasëse. 11 shtatori, sulmi më vdekjeprurës në tokën amerikane që nga Pearl Harbori në 1941, ndryshoi përgjithmonë perceptimin e Amerikës mbi sigurinë dhe nxiti Presidentin e atëhershëm George W. Bush të shpallte luftë kundër terrorizmit, çka pasoi me një luftë në Afganistan. Forcat e koalicionit të udhëhequra nga SHBA-ja rrëzuan grupin Taleban nga pushteti në Afganistan. Lufta atje vazhdon edhe pse në fillim të këtij viti SHBA dhe Talebanët nënshkruan një marrëveshje që synon t'i japë fund konfliktit. Pas sulmeve terroriste Shtetet e Bashkuara u vunë në kërkim prej vitesh për udhëheqësin e al-Kaedës Osama bin Laden dhe në maj 2011 një ekip i forcave speciale të Marinës amerikane bastisi një vendstrehim në Abotabod të Pakistanit ku ai u qëllua për vdekje. Përkujtimore për nder të atyre që u vranë gjatë sulmeve terroriste janë ngritur në Nju Jork, Virxhinia e Pensilvani. Pjesa e dëmtuar e Pentagonit, pas rrëzimit të avionit, u rindërtua menjëherë. Ndërtimi i një kulle të re në Qendrën Botërore të Tregtisë mori kohë të gjatë, por tashmë ajo ngrihet mbi horizontin e Manhatanit në Nju Jork, si ndërtesa më e lartë në Shtetet e Bashkuara.